LV Eiropas Savienības Oficiālais Vēstnesis C 112/17

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 112/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“MARRONE DI CAPRESE MICHELANGELO”

EK Nr. IT-PDO-0005-0455-12.04.2005

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums : Ministero Delle Politiche Agricole E Forestali Adrese : Via XX Settembre n.20 00187 Roma ITALIA Tālr. : +39 0646655104 Fakss : +39 0646655306 E-pasts : saco7@politicheagricole.gov.it

2. Grupa:

Nosaukums : Comitato Promotore per il riconoscimento della D.O.P. “Marrone di Caprese Michelangelo” Adrese : Località Manzi 180/b 52033 Caprese Michelangelo (AR) ITALIA Tālr. : +39 0575791114/0575791009 Fakss : +39 0575730510 E-pasts : moronline79@inwind.it Sastāvs : ražotāji/pārstrādātāji ( X ) citi ( )

3. Produkta veids:

1.6. grupa Svaigi vai pārstrādāti augļi, dārzeņi un labība

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Marrone di Caprese Michelangelo”

4.2. Apraksts:

“Marrone di Caprese Michelangelo” ražošanai patēriņam gan svaigā, gan žāvētā veidā izmanto tādu kastaņu augļus, kuras pieder pie “Marrone” šķirnes vietējā ekotipa “Marrone di Caprese Michelangelo”. Patēriņam gataviem svaigiem kastaņiem ir šādas īpašības: AUGĻI – miza gaišbrūna ar vairāk vai mazāk košām kastaņbrūnām ribiņām; pēc formas auglis ir iegareni ieapaļš vai – aplūkojot kodolu – izteikti četrstūrains. Mīkstums ir ziloņkaula baltā krāsā, uz tā nedaudz sēklapvalka nospiedumu, tam piemīt viegla mandeļu un vaniļas smarža. Žāvētiem kastaņiem, tos laižot tirdzniecībā, jābūt šādiem: AUGĻI – veselīgi, veseli, starp tiem nedrīkst būt vairāk kā 5 % deformētu augļu vai ar tārpu bojājumiem, vai iepelējušu augļu; KRĀSA – ziloņkaula vai gaišā salmu krāsā.

4.3. Ģeogrāfiskais apgabals:

ACVN “Marrone di Caprese Michelangelo” ražošanas apgabalu veido šādu kalnainās Arezzo provinces pašvaldību teritorijas: Caprese Michelangelo pašvaldība – visa administratīvā teritorija; Anghiari pašvaldības teritorijas ziemeļdaļa no krustojuma uz Caprese Michelangelo pašvaldības administratīvās robežas, ko norobežo provinces nozīmes ceļš Nr. 57 Catenaia, līdz Subbiano pašvaldības robežas sākumam.

4.4. Izcelsmes apliecinājums:

Jāpārrauga visi ražošanas procesa posmi, katrā no tiem reģistrējot ievestos un izvestos produktus. Šādā veidā, kā arī reģistrējot ražotājus, zemes gabalus, kur audzē kastaņas, žāvētājus un iesaiņotājus īpašos sarakstos, ko veido kontroles iestāde, tiek nodrošināta produkta izsekojamība no viena ražošanas ķēdes gala līdz otram abos virzienos. Visas personas, gan fiziskās, gan juridiskās, attiecīgajos sarakstos pārbauda kontroles iestāde, kā noteikts produkta specifikācijā un attiecīgajā kontroles plānā. Ja kontroles iestāde konstatē neatbilstību ražošanas specifikācijai, produktu nedrīkst laist tirdzniecībā ar aizsargātu cilmes vietas nosaukumu “Marrone di Caprese Michelangelo”.

4.5. Ražošanas metode:

Specifikācija cita starpā nosaka, ka apstādīšanas blīvums nedrīkst būt lielāks par 120 kokiem uz hektāru. Apputeksnēšanas dēļ ir pieļaujams, ka stādījumos ir līdz 10 % citu šķirņu kastaņu koku. Ražas novākšanu drīkst uzsākt no 20. septembra, taču nav atļauts kastaņus nokratīt vai kā citādi iedarboties uz tiem ar mehāniskiem un/vai ķīmiskiem līdzekļiem, lai paātrinātu to atdalīšanos no koka. Ir atļauts lietot mehānisko savācēju, attiecīgas ierīces kastaņu mizas atdalīšanai, kratītājus ciešāk saaugušo kastaņu atdalīšanai, ar mehāniskajiem ventilatoriem aprīkotas ierīces attīrīšanai no lapām, jo šāda apstrāde neietekmē produkta raksturīgās īpašības. Patērēšanai svaigā veidā izmanto vienīgi “Marrone” šķirnes kastaņu augļus. Šķirošanu veic ar rokām, lai izņemtu slimību bojātus augļus vai augļus ar citu faktoru nodarītiem bojājumiem. Tādu augļu daudzums, kuri neatbilst iepriekš aprakstītajām īpašībām, nedrīkst pārsniegt 5 % no kopējā svara. Vienā kilogramā nedrīkst būt vairāk par 90 augļiem. Augļu mazgāšana nav obligāta. Žāvēto kastaņu iegūšanai izmanto “Marrone” šķirnes augļus. Produktu iegūst žāvējot un pēc tam izlobot to no mizas. Žāvēšanu veic ar tradicionālo metodi – malkas apkures žāvētājā vai pūšot karstu gaisu. Šo darbību veic 40 dienu laikā, skaitot no brīža, kad tos izliek uz žāvēšanas redelēm. Lobīšanu veic ar lobīšanas mašīnām. Lai garantētu kvalitāti, nodrošinātu izsekojamību un kontroli, ražošanu un iesaiņošanu veic ražošanas apgabalā. Lai nepieļautu, ka ilgie laika sprīži, kas paiet starp ražas novākšanu un iesaiņošanu, pārvadāšana un daudzās apstrādes darbības kastaņus iebojā, ACVN “Marrone di Caprese Michelangelo” jāiesaiņo šā kopsavilkuma 4.3. punktā noteiktajā ražošanas apgabalā. Tā kā kastaņus novāc svaigus, kad tie vēl ir ar mizu, paaugstināts mitruma daudzums kastaņu kaudzēs var izraisīt sasilšanu, radot labvēlīgus apstākļus pelējumu attīstībai, izraisot pūšanu vai radot nepatīkamas smakas, tādējādi stipri bojājot produktu, tie jāiesaiņo īsā laikā.

4.6. Saikne:

“Marrone di Caprese Michelangelo” raksturīga īpašība ir paaugstināts cietes daudzums tajos, kuru nodrošina pietiekamās ūdens rezerves, ar kādām apgādāti zemes gabali, kuros aug kastaņas. Citu faktoru vidū, no kuriem atkarīga cietes uzkrāšanās, jāpiemin ar kastaņām apstādīto nogāžu izvietojums attiecībā pret debess pusēm, kurš ļauj izmantot saules enerģiju jau ar pirmajām rīta stundām, vasarā ātrāk izkliedējot rasu; ģeomorfoloģiskās īpatnības un augstums virs jūras līmeņa, kas turklāt veicina arī labu gaisa apmaiņu, kuru nodrošina bieži mērenie vēji. Koku vainaga apgaismojuma optimizēšanu panāk ar zemu kastaņu stādījumu blīvumu un apgriešanu atzarojot. Produkta viendabīgumu, tipiskumu un raksturīgumu nosaka arī augsnes un klimatiskās īpatnības. Teritorijā ir brūnzemes augsnes, skābas brūnzemes augsnes un izskalotas brūnzemes augsnes, kurās lielākoties nav karbonātu vai to ir pavisam maz, tātad augsnes ir skābas vai paskābas. Klimats ir tipiski subkontinentāls ar vidēji skarbām ziemām un mērenām vasarām; nokrišņu daudzums gadā – aptuveni 800 mm. Visu šo faktoru apvienojums piešķir produktam tā tipiskās morfoloģiskās un organoleptiskās īpašības, kas dara to ļoti iecienītu un viegli atpazīstamu.

Kaprēzes (Caprese) kastaņas viendabīgi klāj Catenaia kalna nogāzi. Vietējie iedzīvotāji no paaudzes paaudzē turpināja “meža stādīšanu”, ko aizsāka IX un X gadsimtā Arimanni dzimtas valdīšanas laikā. Kopš tā laika ir sācies ilgais pārveides process, kurā meža kastaņa, pateicoties potēšanai, pārtapa par kultivētu kastaņu. Kopš tā laika kastaņu audzēšana ir katras ģimenes galvenā nodarbošanās. Kastaņu kultūra tādējādi kļuva par nozīmīgu ekonomikas un pārtikas resursu avotu visiem teritorijas iedzīvotājiem. Kastaņu ražošanai veltīti bērnu dzejolīši un tautasdziesmas, sarakstītas daudzu tipisku Kaprēzes virtuves ēdienu receptes, kas pārmantotas līdz pat mūsu dienām.

4.7. Pārbaudes struktūra:

Nosaukums : Camera Di Commercio Di Arezzo Adrese : Viale Giotto, 4 52100 Arezzo ITALIA Tālr. : +39 05753030 Fakss : +39 0575300953 E-pasts : segreteriagenerale@ar.camcom.it

4.8. Marķējums:

Svaigus kastaņus fasē aizzīmogotos iepakojumos pa 1, 2, 3,5, 10 un 25 kg. Uz etiķetes jānorāda “Marrone Di Caprese Michelangelo” un “Denominazione Di Origine Protetta” ar burtiem, kas ir lielāki par visos pārējos uzrakstos lietotajiem burtiem, kā arī norāde “Prodotto Della Montagna”. Obligāti jānorāda ACVN logotips un tā uzņēmuma nosaukums, kas veicis iesaiņošanu. Žāvētus kastaņus fasē aizzīmogotos iepakojumos pa 0,5, 1, 2, 3,5, 10 un 25 kg. Uz etiķetes jānorāda “Castagne secche Marrone Di Caprese Michelangelo” un “Denominazione Di Origine Protetta” ar burtiem, kas ir lielāki par pārējos uzrakstos lietotajiem burtiem. Jābūt arī norādei “Prodotto Della Montagna”, ACVN logotipam un tā uzņēmuma nosaukumam, kas veicis iesaiņošanu. Produkta logotipu, kas sīki aprakstīts ražošanas specifikācijā, veido stilizēts kastanis, kura iekšējā daļā attēlota Michelangelo Buonarroti ģīmetne.

Denominazione d’Origine

Protetta

Prodotto della Montagna

(1) OV L 93, 31.3.2006., 12. lpp.